Vyfjarige maand ná broer óók deur hond gebytDavid Scott (5) in die hospitaal. Foto: Verskaf ŉ Kleuter van eMalahleni (Witbank) in Mpumalanga is in die Life Cosmos-hospitaal opgeneem nadat hy deur ŉ hond gebyt is slegs ŉ maand nadat ŉ hond sy boetie op dieselfde perseel ook beetgekry het. Lizl Scott, die ma van die vyfjarige David Scott, het Vrydag aan Maroela Media gesê haar twee seuns bly tans by haar eksman op ŉ kleinhoewe buite Witbank. ŉ Hond wat op die perseel was, het David beetgekry en hom erg gebyt. David se kopvel is oopgeskeur, ŉ stuk van sy oor is losgeskeur en hy het bytmerke aan sy wang en arm. “David se pa het bulterriërs wat hy op die kleinhoewe aanhou, maar hy beweer dit was ŉ rondloperhond wat David gebyt het en nie een van sy honde nie. Ek weet nie wat om te glo nie,” het Lizl gesê. “Net ŉ maand gelede is David se boetie wat ses jaar oud is, ook op sy boud deur ŉ hond op die kleinhoewe gebyt. Hy moes steke aan sy boud kry. Dit is net baie toevallig dat albei die seuns binne ŉ maand deur honde gebyt is.” Volgens Lizl is David nie lid van ŉ mediese fonds nie en oorweeg dokters dit dus om hom te ontslaan. Hy moet dan net elke dag na die hospitaal gebring word sodat sy wonde skoongemaak kan word. “Ek weet nie of dit nou moontlik sal wees nie, want hy het baie erg seergekry. Ons kyk vir eers hoe dit gaan.” Sy het gesê dokters het reeds bevestig dat David plastiese chirurgie sal moet ondergaan om die skade te herstel. “My seuntjie is so sterk, jy sal dit nie kan glo nie. Dit is net ongelooflik hoe dapper hy is. Ek dank die Here, want dit is ŉ wonderwerk dat hy hierdie traumatiese ervaring so goed hanteer.”